Keiser Taishō (japansk: 大正天皇; "Taishō-tennō"; født 31. august 1879, død 25. desember 1926), hvis personlige navn var Yoshihito (嘉仁), var Japans 123. keiser ifølge den tradisjonelle keiserrekka. Keiser Taishō regjerte fra 30. juli 1912 til sin død 25. desember 1926. I dag er han kjent som keiser Taishō, som er det posthume navnet hans, siden han var Japans keiser i Taishō-perioden. Yoshihito styrte Japan gjennom første verdenskrig og det store Kanto-jordskjelvet i 1923. Han var den første keiseren som levde hele livet sitt i Tōkyō.